Ubemamatheka enkantolo owesilisa osolwa ngokubulala uZolile Khumalo | News24Owesilisa waKwaZulu-Natal osolwa ngokubulala isitshudeni, 21, saseMangosuthu University of Technology (MUT), uZolile Khumalo wabe esebhala ngesigameko kuFacebook, uvele enkantolo okokuqala ngoLwesine.Ngesikhathi evele kafushane eNkantolo yeMantshi yaseThekwini, uThabani Mzolo, 23, okukholakala ukuthi uyisoka likaKhumalo, ubegqoke ijakhethi ebomvu nogawini.Ubemamatheka ngesikhathi izintatheli zithatha izithombe.Ubekwe icala lokubulala nokutholakala nesibhamu nezinhlamvu okungekho emthethweni.OLUNYE UDABA: Lihlehliselwe isonto elizayo elosolwa ngokubulala intombi yakheUMzolo uzogqunywa esitokisini kuze kube uphindela enkantolo ngomhlaka-10 kwephezulu njengoba kusaqhubeka uphenyo."Sizoba khona enkantolo kuze kube ubulungiswa buyenzeka. Ayikho into engalungile ngokuthi intombi imtshele ukuthi kayisamufuni. Bonke abantu besifazane bakuleli bakhungathekile ngenxa yalesi sigameko," kusho uMengameli wesigungu esimele abafundi e-Mangosuthu University of Technology, uSandile Dlamini.Ephawula ngokumamatheka kukaMzolo enkantolo, uDlamini uthe: "Akatshengisi ukuzisola. Kusobala ukuthi ujabule ngale nto ayenzile. Kuyakhathaza kakhulu lokhu."Kubingi ubufakazi okumele kube yibo obuqinisekisa ukuthi uMzolo uyiswa ejele ngaphandle kokunanaza."
